Juuso Nykänen

Juuso Nykänen (s. 11. lokakuuta 2003 Veteli) on suomalainen jääkiekkoilija, joka edustaa SM-liigajoukkue Tapparaa. Hän on pelipaikaltaan oikea laitahyökkääjä. Nykänen laukoo oikealta.
Ura.
Nykänen on teerijärveläisen Terjärv Ungdoms Sportklubbin kasvatti. Hän siirtyi C-juniori-ikäisenä Kokkolan Hermekseen, jonka C-nuorten kapteenina Nykänen toimi kaudella 2018–2019. Hän pelasi samalla kaudella myös kaksi ottelua lainalla Vaasan Sportin B2-nuorissa. Kauden 2019–2020 Nykänen pelasi suurimmaksi osaksi Hermeksen B-nuorissa, mutta osan kaudestaan myös A-nuorissa. Hän debytoi myös seuran Mestis-joukkueessa vain 16-vuotiaana runkosarjan päätöskierroksella 11. maaliskuuta 2020 Kajaanin Hokkiia vastaan. Kaudella 2020–2021 Nykänen pelasi sarjassa kymmenen runkosarjaottelua tehopistein 1+1=2 ja yhden pudotuspeliottelun ilman tehopisteitä. Hän voitti kauden päätteeksi Mestis-hopeaa.
Kesäkuussa 2021 Nykänen teki Hermeksen kanssa 1+1+1-vuotisen Mestis-sopimuksen. Kausi 2021–2022 hänellä jäi terveyshuolien vuoksi hieman rikkonaiseksi. Nykänen pelasi sarjassa kauden aikana 23 runkosarjaottelua tehopistein 1+2=3 ja kaksi pudotuspeliottelua ilman tehopisteitä. Hän pelasi myös kolme Suomen Cupin ottelua ilman tehopisteitä. Toukokuussa 2022 Hermes käytti Nykäsen sopimuksessa olleen option ja teki vuoden mittaisen jatkosopimuksen hänen kanssaan. Kaudella 2022–2023 Nykänen pelasi Mestiksessä 49 runkosarjaottelua tehopistein 9+5=14 ja kolme pudotuspeliottelua tehden kaksi maalia.
Toukokuussa 2023 Nykänen teki vuoden mittaisen juniorisopimuksen SM-liigajoukkue Tapparan kanssa. Hän pelasi kauden 2023–2024 kokonaan seuran U20-joukkueessa, jossa Nykänen voitti SM-pronssia. Maaliskuussa 2024 hän teki Tapparan kanssa kaksivuotisen jatkosopimuksen. Nykänen sai kaudella 2024–2025 tililleen ensimmäisen miesten pääsarjaottelunsa Mestarien liigan avauskierroksella 5. syyskuuta 2024 vieraissa tšekkiläistä HC Sparta Prahaa vastaan. Hänet merkittiin Tapparan 13. hyökkääjäksi. Nykänen jäi ottelussa kuitenkin ilman peliaikaa. Ensimmäiset jääaikansa pääsarjatasolla hän sai Mestarien liigan kolmannella kierroksella 12. syyskuuta 2024 ranskalaista Dragons de Rouenia vastaan. Nykänen merkittiin Tapparan 13. hyökkääjäksi. Hän sai ottelussa jääaikaa vain 2.01 minuuttia, mutta Nykänen onnistui tekemään myös ensimmäisen pääsarjamaalinsa. 
SM-liigadebyyttinsä Nykänen teki 30. lokakuuta 2024 vieraissa KalPaa vastaan. Hänet merkittiin Tapparan nelosketjun oikeaan laitaan Otto Sompin ja Aleksi Mustosen viereen. Nykänen sai ottelussa jääaikaa 7.52 minuuttia. Liigauransa avausmaalin hän teki 18. tammikuuta 2025 Rauman Lukkoa vastaan. Kauden edetessä Nykänen vakinnutti paikkansa Tapparan nelosketjussa ja pelasi runkosarjassa 33 ottelua tehopistein 4+2=6. Pudotuspeleissä hän pelasi kolme ottelua ilman tehopisteitä, kunnes pudotuspelien ensimmäisen kierroksen kolmannessa ottelussa 22. maaliskuuta 2025 Kiekko-Espoota vastaan Nykänen osui Miro Keskitaloa kyynärpäällä päähän sillä seurauksella, että Keskitalo loukkaantui. Nykänen sai tilanteesta ottelurangaistuksen ja hänet asetettiin neljän ottelun mittaiseen pelikieltoon, johon hänen kautensa päättyi. Nykänen pelasi osan kaudestaan vielä myös yli-ikäisenä Tapparan U20-joukkueessa ja toimi myös joukkueen kapteenina.